Islom Karimov uchinchi muddatga saylandi
Markaziy Saylov Komissiyasi saylovlarning dastlabki nataijalarini e'lon qildi. Prezident Islom Karimovga 88,1 foiz, Asliddin Rustamovga
Markaziy Saylov Komissiyasiga ko`ra, amaldagi prezident Islom Karimov 88,1 foiz ovoz olib yangi muddatga qayta saylangan. Xalq demokratik partiyasidan nomzod Asliddin Rustamov 3,7 foiz ovoz bilan ikkinchi o`rinni egallagan. Uchinchi o`rinda 2,94 foiz ovoz bilan “Adolat” partiyasi nomzodi Dilorom Toshmuhamedova. Eng kam ovoz mustaqil tashabbus guruhidan prezidentlikka nomzod Akmal Saidovga berilgan - 2,85 foiz. Mahalliy kuzatuvchilar nazarida Markaziy Saylov Komissiyasi rejalashtirilgan prezident saylovlari ssenariysini yakunlamoqda. Sharhlovchilardan biri Toshpo'lat Yo'ldoshev saylovlardan bir kun avval quyidagicha fikrlarni bildirgan edi: “Ertaga saylovlar bo`ladi. Bu saylovda kamida sakson foiz ovoz bilan amaldagi prezident g'olib chiqadi. Qolganlariga Oq Saroy qancha ovoz berishni uch-to`rt oy avval belgilab qo`ygan. O`shalarni e`lon qiladi. Byulletenlarni sanagani hech kim bo`lmaydi. Agar xalqaro kuzatuvchilar bo`lsa, ular ham nomigagina sanagan bo`ladi. Lekin haqiqatda byulletenlarni hisoblashga hukumatga yoqmagan birorta odam yaqin yo`latilmaydi”. Markaziy Saylov Komissiyasi dastlabki natijalarni e`lon qilgan, yakuniy xulosalar esa saylovdan keyin uch kun mobaynida e`lon qilinishi kerak. Prezident Islom Karimov O`zbekistonni 1989 yildan buyon boshqarib keladi. Bu vaqt mobaynida, deydi kuzatuvchilar, O`zbekistonda keskin avtoritar tuzum barpo etilgan. Ijtimoiy-iqtisodiy vaziyat og`irlashgan. Muxolifat yetakchilari mamlakatdan quvg`in qilingan. Islom Karimovning uchinchi muddatga saylanishi O`zbekiston Konstitutsiyasining qo`pol ravishda buzilishi deya baholanmoqda.